[{"text_idx": "#000002", "text": "Amasa kaj sukcesa kongreso BET-43"}, {"text_idx": "#000003", "text": "La 14-22-an de julio 2007 en la nordlitovia urbo S\u030ciauliai okazis tradicia somera c\u0302iujara kongreso de Baltiaj esperantistoj Baltiaj Esperanto-Tagoj-43. Tiu c\u0302i jam la 43-a tradicia arang\u0302o estis dedic\u0302ita al la 80-jarig\u0302o de la organizita Esperanto-movado en S\u030ciauliai. La arang\u0302o okazas ekde 1959 c\u0302iujare lau\u0306vice en Latvio, Estonio, Litovio. G\u0302in organizis Litova Esperanto-Asocio kune kun la urba Esperanto-klubo \u201cRuto\u201d."}, {"text_idx": "#000004", "text": "La arang\u0302on partoprenis 322 esperantistoj el 18 landoj. Sekve, tiu c\u0302i BET farig\u0302is la plej amasa en tiu c\u0302i jardeko, jarcento kaj jarmilo. Litovion reprezentis esperantistoj el 23 urboj."}, {"text_idx": "#000005", "text": "La arang\u0302o pasis en la Fakultato de sociaj sciencoj de la universitato de S\u030ciauliai. Alta protektanto de la arang\u0302o estis la urbestro de S\u030ciauliai Genadijus Miks\u030cys. BET-43 g\u0302uis gravan helpon kaj c\u0302iuflankan subtenon flanke de la urbo, flanke de la universitato, flanke de la fakultato kaj de aliaj organizaj\u0302oj kaj instancoj de S\u030ciauliai. Urbestro de S\u030ciauliai Genadijus MIKS\u030cYS mem partoprenis solenan inau\u0306guron de BET-43 kaj faris paroladon parte en Esperanto, ankau\u0306 arang\u0302is akcepton por 30-o da esperantistoj en la urbestrejo. Ne mankis ankau\u0306 financa subteno kaj speciale subteno por kultura programo de la arang\u0302o flanke de urbaj artaj ensembloj kaj kolektivoj."}, {"text_idx": "#000006", "text": "Al BET-43 salutmesag\u0302ojn sendis prezidanto de Litovia parlamento (Sejmo) Viktoras Muntianas, prezidanto de UEA d-ro Renato Corsetti, g\u0302enerala direktoro de UEA Osmo Buller, la nepo de la kreinto de Esperanto Ludoviko Zamenhof d-ro Ludoviko Zaleski-Zamenhof. La solenan inau\u0306guron partoprenis kaj faris sian paroladon plene en Esperanto vicrektoro de la universitato de S\u030ciauliai pri sciencaj aferoj prof. Vaclovas Tric\u030cys. Parolis ankau\u0306 dekano de la fakultato de sociaj sciencoj d-ro Teodoras Tamos\u030ciu\u0304nas, kiu post la inau\u0306guro arang\u0302is abundan akcepton por c\u0302iuj partoprenantoj de BET-43."}, {"text_idx": "#000007", "text": "La programo de BET-43 estis kiel kutime tradicia. La someran universitaton gvidis prezidanto de la senato de la universitato de S\u030ciauliai vicprezidanto de Litova Esperanto-Asocio prof. habil. dr. Aloyzas Gudavic\u030cius, estis legitaj 20 altnivelaj prelegoj pri la plej diversaj temoj (listo de la prelegoj troveblas en la retejo de Litova Esperanto-Asocio kaj en la c\u0302iutaga gazeto de BET-43 \u201cSagisto\u201d No3) \u2013 prelegintoj estis el Litovio, Latvio, Estonio, Rusio, Finnlando, Slovakio, Belgio. Krome, okazis praktika trejnado pri Vikipedio gvidata de Yves Nevelsteen el Belgio. Dum la tuta periodo funkciis dunivelaj Esperanto-kursoj; du grupojn da komencantoj gvidis Stanislova Adomauskiene\u0307 kaj Stanislava Sobanska, du grupojn da progresantoj gvidis Nina Pietuchowska (Pollando) kaj Aldis Bus\u030cs (Latvio). C\u0302ion kunordigis Graz\u030cina Opulskiene\u0307."}, {"text_idx": "#000008", "text": "Okaze de la 80-jarig\u0302o de la organizita Esperanto-movado en S\u030ciauliai aperis dulingva (en litova kaj en Esperanto) historia libro de Romualdas Rutkauskas \u201cRuto levis Esperon\u201d (\u201cRu\u0304ta ke\u0307le\u0307 vilti\u0328\u201d). G\u0302i estis oficiale prezentita dum BET-43. Gastoj el la ruslanda apudbaltmara urbo Kaliningrad, eldonantoj de la revuo \u201cLa Ondo de Esperanto\u201d kaj posedantoj de la eldonejo \u201cSezonoj\u201d, Halina Gorecka kaj Aleksander Korj\u0302enkov en BET-43 gvidis literaturan kvizon, lanc\u0302is novan trivoluman eldonon de \u201cLa Mastro de l\u2019 Ringoj\u201d de J. R. R. Tolkien (La kunularo de l\u2019 ringo , La du turegoj kaj La reveno de la Reg\u0302o). Tiu c\u0302i trivoluma eldono estis presita en la litovia urbo Kaunas, la kovrilon arang\u0302is la litova pentristo Vladimiras Beresniovas."}, {"text_idx": "#000009", "text": "Aleksander Korj\u0302enkov prezentas la j\u0302us presitan trivoluman verkon de Tolkien."}, {"text_idx": "#000011", "text": "Enkadre de BET-43 okazis c\u0302i-jare post longa interrompo la renovigitaj belartaj konkursoj \u201cMuzo-2007\u201d, gvidataj de Jurate\u0307 Bartas\u030ckiene\u0307."}, {"text_idx": "#000012", "text": "BET-43 havis tre ric\u0302an kulturan kaj artan programon. C\u0302iuvespere okazis diversaj koncertoj: de la muzik-vokala ensemblo \u201cFolk-Rom\u201d el Pollando, de la fakultata ensemblo \u201cKitava\u201d, de la flutistino Lidija Gomolickaite\u0307-Grudzinskaite\u0307 kaj la versdeklamanto Marius Dyglys, de la ensemblo de kantelistinoj \u201cAus\u030crine\u201d kaj kantistino de urba konservatorio, de la naciaj ensembloj de urba kultura centro \u201cS\u030celmiai\u201d kaj \u201cVa jaunas\u201d, de la ensembloj \u201cZ\u030celmene\u0307liai\u201d kaj \u201cDerme\u0307\u201d, de akordeonistoj de la urba konservatorio, de la ensemblo \u201cAnimo\u201d el la latvia urbo Liepaja gvidata de Austre Pumpure."}, {"text_idx": "#000013", "text": "Koncertas la ensemblo \u201cAnimo\u201d (Latvio)."}, {"text_idx": "#000015", "text": "La fakultato de sociaj sciencoj senpage permesis uzi c\u0302iujn modernajn teknikaj\u0302ojn. Por dispono de esperantistoj estis kelkdeko da komputiloj kun retaliro \u2013 partoprenantoj de UK-oj pri tio povas nur revi! C\u0302iuj prelegejoj estis moderne ekipitaj per c\u0302iuj bezonataj pordemonstraj teknikaj\u0302oj."}, {"text_idx": "#000018", "text": "BET-43 altiris grandan atenton de lokaj kaj tutlandaj amaskomunikiloj (gazetaro, radioj, televidoj, retgazetoj, novaj\u0302agentejoj k. s.). Aperis pli ol 20 g\u0302is nun konataj publikaj\u0302oj, plejparto de ili estas listigita en la \u201cSagisto\u201d No7. Litova Esperanto-Asocio detalan kaj ampleksan gazetaran komunikon pri BET-43 dissendis al pli ol 100 diversaj adresoj."}, {"text_idx": "#000019", "text": "La multnombra organiza komitato de BET-43 multe laboris preskau\u0306 dum la tuta jaro por sukcesigi la arang\u0302on. Grave kontribuis la sekretariino de Litova Esperanto-Asocio Ju\u0304rate\u0307 Pups\u030ctaite\u0307 kaj la vicprezidanto de la Organiza komitato de BET-43 honora civitano de la urbo S\u030ciauliai Zenonas Sabalys."}, {"text_idx": "#000020", "text": "La plej granda BET c\u0302i-jarmile"}, {"text_idx": "#000023", "text": "Kun dudeko da prelegoj funkciis Somera Universitato, kies programon Osmo Buller salutmesag\u0302e konstatis supera al la Internacia Kongresa Universitato en Jokohamo. Dunivelaj kursoj kun kvar instruistoj en bona etoso progresigis lernemulojn. Al la 80-jarig\u0302o de la movado en S\u030ciauliai estis dedic\u0302ita la libro Ruto levis Esperon, lanc\u0302ita en BET. Alia librolanc\u0302o prezentis la longe atenditan reeldonon de La Mastro de l\u2019 Ringoj de Tolkien. Strec\u0302a konkurado okazis en la literatura kvizo de La Ondo, en kiu venkis Petras C\u030celiauskas. Li c\u0302iutage enkondukis alilandanojn en la litovajn lingvon, literaturon kaj kulturon. Post longa pau\u0306zo reokazis la belarta konkurso Muzo. C\u0302iutage sub la redaktado de Choe Taesok aperis Sagisto, kies titolo aludas la simbolon de la urbo."}, {"text_idx": "#000025", "text": "Populareco de ekskursoj ec\u0302 iom damag\u0302is la programon, dezertiginte la ejojn. Esperantistoj svarmis ne nur en la universitato, sed ankau\u0306 en kafejoj en la urbocentra promenstrato. Graz\u030cina Opulskiene\u0307 konstatis tion kaj eksterplane persvadis pli ol kvindekon da diverslandaj esperantistoj kune pasigi vesperon en subc\u0302iela gastejo, kie vigla muziko ne dancigis nur lamulojn."}, {"text_idx": "#000026", "text": "La sukceso de BET-43 estas rezulto de longa preparlaboro, al kiu kontribuis la prezidanto de la landa asocio Povilas Jegorovas kaj multaj litoviaj aktivuloj, precipe, honora civitano de S\u030ciauliai Zenonas Sabalys kaj la sekretario de LitEA Ju\u0304rate\u0307 Pups\u030ctaite\u0307."}, {"text_idx": "#000027", "text": "Salutmesag\u0302o de la Litovia parlamento"}, {"text_idx": "#000029", "text": "Mi salutas Vin okaze de la 43a renkontig\u0302o al tradicia festo de Baltiaj Esperanto-Tagoj."}, {"text_idx": "#000030", "text": "Kreinto de Esperanto Ludoviko Zamenhof estas proksime ligita al nia lando. Tial por ni estas precipe agrable, ke Baltiaj esperantistaj renkontig\u0302oj estas arang\u0302ataj en Litovio. Ni ankau\u0306 bone memoras antau\u0306 du jaroj en Vilnius okazintan tutmondan esperantistan kongreson, en kiu partoprenis c\u0302irkau\u0306 3000 sciantoj de Esperanto el 70 landoj. Kreinto de Esperanto revis, ke tiu c\u0302i lingvo portos al la mondo pacon kaj instigos la popolojn ami unu la alian. Tiuj c\u0302i esperoj dume neplene realig\u0302is, tamen agado de esperantistoj sendube donas signifan impulson al la reciproka kompreno kaj kunlaboro de la popoloj."}, {"text_idx": "#000031", "text": "Mi bondeziras al partoprenantoj de Baltiaj Esperanto-Tagoj sencohavan kaj enhavoric\u0302an agadon, interesajn arang\u0302ojn, novajn konatig\u0302ojn, varmon de komunikado."}, {"text_idx": "#000032", "text": "Prezidanto de Litovia Sejmo (parlamento)"}, {"text_idx": "#000035", "text": "Litovion reprezentis esperantistoj el 23 urboj (Vilnius \u2013 34, Kaunas \u2013 25, Paneve\u0307z\u030cys \u2013 23, S\u030ciauliai \u2013 23, Jonis\u030ckis \u2013 16, Maz\u030ceikiai \u2013 7, Naujoji Akmene\u0307 \u2013 6, Klaipe\u0307da \u2013 4, Kretinga \u2013 4, Pasvalys \u2013 4, Marijampole\u0307 \u2013 3, Druskininkai \u2013 2, Jonava \u2013 2, Kurs\u030ce\u0307nai \u2013 2, Birs\u030ctonas \u2013 1, Jurbarkas \u2013 1, Kelme\u0307 \u2013 1, Pakruojis \u2013 1, S\u030calc\u030cininkai \u2013 1, S\u030cilute\u0307 \u2013 1, S\u030cvenc\u030cionys \u2013 1, Tels\u030ciai \u2013 1, Z\u030cagare\u0307 \u2013 1)."}, {"text_idx": "#000036", "text": "Efektive partoprenis ankorau\u0306 pli multaj personoj, c\u0302ar tiun c\u0302i statistikon ne eniras multaj litovaj unutagaj kaj kelkhoraj partoprenantoj, kiuj ne registrig\u0302is."}, {"text_idx": "#000042", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000043", "text": "Demonstraj versioj de \u201cLa Ondo\u201d"}, {"text_idx": "#000044", "text": "Musklaku la kovrilon por legi pliajn informojn."}]